На основу члана 12 и 117 Закона о спорту ("Службени лист Црне Горе", бр. 44/18), члана 27 став 1 тачка 13 Законом о локалној самоуправи ("Службени лист Црне Горе", бр. 2/18) и члана 35 став 1 алинеја 2 а у вези са чл.14 став 1 алинеја 13 и члана 43 став 2 Статута општине Андријевица ("Службени лист Црне Горе - Општински прописи", бр. 32/18), Скупштина општине Андријевица, на сједници одржаној 19.04.2019. године донијела је

ОДЛУКУ

о финансирању и суфинансирању спорта у општини Андријевица

Члан 1

Овом одлуком утврђују се услови, начин и поступак расподјеле и усмјеравања средстава из Буџета Општине Андријевица опредијељених за финансирање и суфинанисрање спорта, и друга питања од значаја за унапређење и развој спорта на територији општине Андријевица.

Члан 2

Сви изрази који се у овој Одлуци користе за физичка лица у мушком роду обухватају исте изразе у женском роду.

Члан 3

Спорт, у смислу ове Одлуке је дјелатност од јавног интереса која је доступна свима, којом се омогућава очување, унапрјеђење и развој психофизичких способности и спортских знања, задовољење потреба за кретањем и игром, спортско изражавање и стваралаштво и постизање спортских резултата на свим нивоима.

Дјелатност спорта обављају спортски субјекти у складу са Законом, овом Одлуком и спортским правилима.

Члан 4

Средства из члана 1 ове Одлуке користе се за:

 - развој школског спорта,

 - развој спортске рекреације,

 - развој спорта за лица са инвалидитетом,

 - суфинансирање програма рада спортских клубова,

 - организовање и учешће на спортским манифестацијама од значаја за општину,

 - додјела годишњег признања, награда,

 - обезбјеђивање средстава за реконструкцију и изградњу објеката спортске инфраструктуре и набавку мобилијара.

I - РАЗВОЈ ШКОЛСКОГ СПОРТА

Члан 5

Општина Андријевица подстиче и помаже школска спортска друштва стварањем организационих, просторних, финансијских, стручних и других услова за њихов рад.

Члан 6

Секретаријат локалне управе(у даљем тексту:Секретаријат) , у сарадњи са школским спортским друштвима може организовати у потпуности или дијелом:

 - школска такмичења за ученике и ученице у оквиру школских установа,

 - међуопштинска спортска такмичења,

 - такмичења која организује Црногорски школски спортски савез,

 - остале школско-спортске активности.

Члан 7

Организације из области школског спорта са територије општине Андријевица могу поднијети захтјев за суфинансирање активности из области школског спорта.

Износ финансијских средстава за суфинансирање за сваки појединачни програм зависи од укупно расположивих средстава за ову позицију у годишњем финансијском плану.

II - РАЗВОЈ СПОРТСКЕ РЕКРЕАЦИЈЕ

Члан 8

Секретаријат, у сарадњи са спортско рекреативним организацијама, у складу са расположивим средствима у Буџету Општине може суфинансирати и организовати спортско-рекреативне активности на нивоу општине.

Износ финансијских средстава за суфинансирање за сваки појединачни програм зависи од укупно расположивих средстава за ову позицију у годишњем финансијском плану.

III - РАЗВОЈ СПОРТА ЛИЦА СА ИНВАЛИДИТЕТОМ

Члан 9

Регистроване спортске организације лица са инвалидитетом, могу поднијети програм за суфинансирање спортских активности лица са инвалидитетом.

Износ финансијских средстава за суфинансирање програма лица са инвалидитетом зависи од укупно расположивих средстава за ову позицију у годишњем финансијском плану.

Планирана средства могу се одобрити за реализацију програма:

 - организовање спортских такмичења и турнира лица са инвалидитетом,

 - организовање хуманитарних и ревијалних сусрета у одређеним спортским дисциплинама у циљу прикупљања средстава за развој и улагање у спорт лица са инвалидитетом,

 - рекреацију особа са инвалидитетом,

 - реализацију спортско-рекреативних сусрета за лица са инвалидитетом.

IV - СУФИНАНСИРАЊЕ ПРОГРАМА РАДА СПОРТСКИХ КЛУБОВА

Члан 10

Право на суфинансирање могу остварити клубови који су регистровани на територији општине Андријевица, у складу са Законом и такмиче се у оквиру званичног матичног спортског савеза.

Укупан износ средстава предвиђен за финансирање и суфинансирање спортских клубова опредјељују се (распоређују се) на основу добијених бодова-оцјена /процената за сваки клуб посебно.

Програми спортских клубова којима је оснивач Општина Андријевица могу се суфинансирати у вриједности до 90% износа средстава потребних за њиховуреализацију.

Програми спортских клубова којима није оснивач Општина Андријевица могу се суфинансирати у вриједности до 50% износа средстава потребних за њихову реализацију.

**Начин одобравања програма и додјеле средстава - Јавни оглас**

Члан 11

Суфинансирање програма рада спортских клубова врши се на основу јавног огласа за суфинансирање програма рада спортских клубова (у даљем тексту: позив) који објављује Секретаријат.

Јавни оглас се расписује у року од 30 дана од дана усвајања Буџета Општине Андријевица.

Јавни оглас садржи услове које морају испуњавати спортски клубови, документацију која се прилаже уз пријаву, као и рок и мјесто предаје документације.

Оглас се објављује на web site Општине Андријевица, огласној табли Општине, преко локалног јавног емитера, и на други погодан начин.Рок за подношење пријава не може бити краћи од 15 дана од дана објављивања јавног огласа.

Изузетно од става 1 овог члана, у случају да остану средства која нису расподијељена, на захтјев спортске организације може се без расписивања јавног огласа суфинансирати програм који је од значаја за успјешно представљање Општине на домаћој и међународној сцени, програм који унапрјеђује рад спортског клуба и појединца и у другим изузетним случајевима.

Захтјев се подноси Секретаријату.

Средства по овом захтјеву одобрава Предсједник општине по предлогу Секретаријата.

Члан 12

Пријава на оглас се подноси на обрасцу који прописује Секретаријат, на којем је наведена документација потребна за конкурисање.

Члан 13

Средства за суфинансирање програма рада спортских организација, спортске организације могу користити сразмјерно остварењу текућег буџета.

Члан 14

Уколико спортска организација по добијању финансијских средстава по огласу, не наступи на званичном такмичењу у наступајућој такмичарској сезони, односно иступи из такмичења који прописује матични спортски савез, спортска организација губи право суфинансирања из Буџета Општине за текућу годину.

Члан 15

Евентуално додијељена средства спортској организацији, прије коначне одлуке о расподјели средстава биће урачуната у укупан износ додијељених средстава.

**Комисија за расподјелу средстава**

Члан 16

Расподјелу средстава спортским организацијама врши Комисија за расподјелу средстава коју именује (образује) Предсједник општине.Комисија има предсједника и 2 члана.

Предсједник Општине именује Предсједника Комисије и једног члана из редова представника органа локалне управе, а једног представника именује из редова стручних радника из области спорта.

Члан 17

Комисија врши преглед и бодовање поднијетих предлога са предлогом износа средстава којим ће програм бити суфинансиран.

Члан 18

Ближе одредбе и критеријуми за суфинансирање програма у спорту као и услови, начин и поступак додјеле средстава спортским организацијама/клубовима уредиће се посебним Правилником који ће донијети Секретар Секретаријата.

О раду Комисије води се записник, који потписују предсједник и чланови комисије.

Комисија након вредновања програма рада спортских клубова, доставља образложени Предлог Одлуке о суфинансирању програма у спорту Предсједнику Општине.

Предсједник доноси Одлуку о расподјели средстава спортским клубовима.

**Услови и основни критеријуми за расподјелу средстава**

Члан 19

Услове које мора испунити спортска организација како би остварила средства за суфинансирање из буџета општине су:

 - да је регистрован у складу са Законом;

 - да има сједиште на територији општине Андријевица;

 - да учествује у редовном систему такмичења у оквиру гране спорта у складу са спортским правилима матичног савеза;

Члан 20

Ближи критеријуми за расподјелу средстава из Буџета Општине спортским клубовима регистрованим на територији Општине Андријевица су:

 1. категорија спортова;

 2. традиција постојања клуба;

 3. масовност;

 4. ранг и степен такмичења;

 5. успјеси такмичарских селекција у претходном такмичарском периоду;

**Одлука о расподјели средстава**

Члан 21

Предсједник Општине доноси Одлуку о расподјели средстава спортским организацијама.

Одлука о расподјели средстава спортским организацијама објављује се на интернет сајту општине Андријевица, истиче на огласној табли Општине и доставља учесницима Огласа у року од 8 дана.

Ако Предсједник Општине утврди да Комисија није поступила у складу са Одлуком о финансирању и суфинансирању спорта и Правилником о начину и поступку додјеле средстава, Предлог одлуке о расподјели средстава спортским организацијама ће вратити Комисији на поновно разматрање.

**Закључивање уговора**

Члан 22

Након доношења Одлуке о расподјели средстава спортским организацијама и њеног јавног објављивања, Предсједник општине и спортска организација (реализатор програма) закључују Уговор о коришћењу средстава из буџета Општине за суфинансирању програма спорта којим се уређује динамика реализације програма, уплата, коришћење и правдање одобрених средстава и достављање извјештаја о реализацији програма.

Уговор се закључује у року од 15 дана од дана коначности одлуке из члана 21 ове одлуке.

Спортске организације које нису извршиле обавезе из претходног уговора о суфинансирању не може добити средства за суфинансирање програма рада, до извршења обавеза.

Уговорна средства представљају пројектовани износ средстава и могу бити коригована у зависности од процента остварења буџетског прихода и промијењених околности у реализацији активности клуба од стране носилаца током године.

Члан 23

Спортске организације, реализатори програма дужне су да средства уплаћена из Буџета Општине користи искључиво за одобрене намјене.

Спортска организација која средства за суфинансирање програма рада ненамјенски користи, дужнаје да на захтјев надлежног Секретаријата врати укупан износ уплаћених средстава.

**Надзор и контрола над извршавањем обавеза**

Члан 24

Секретаријат врши надзор и контролу над извршавањем обавеза из Уговора о коришћењу средстава из буџета Општине за суфинансирање програма спорта.

У поступку вршења надзора Секретаријат може затражити испуњење уговорених обавеза у примјереном року, дати предлог Предсједнику Општине да једнострано раскине уговор са корисником средстава, уколико исти не извршава уговорене обавезе и тражити повраћај уплаћених средстава ако одобрена средства не користи у складу са уговором.

Члан 25

Одобрени износ средстава преноси се спортској организацији која реализује програм у складу са уговором, према динамици испостављене документације за наплату.

**Извјештај о потрошњи средстава и реализацији програма**

Члан 26

Спортска организација, као и носиоци одобрених програма у обавези су да Секретаријат извјештавају о утрошку средстава и доставе потребну документацију, а на начин који је дефинисан уговором.

Члан 27

Уколико носилац програма не утроши одобрена средства на годишњем нивоу сходно намјени, у обавези је да по подношењу завршног извјештаја изврши повраћај средстава у буџет Општине.

V - ОРГАНИЗОВАЊЕ СПОРТСКИХ МАНИФЕСТАЦИЈА ОД ЗНАЧАЈА ЗА ОПШТИНУ

Члан 28

У циљу популаризације и развоја врхунског спорта и спортско-рекреативних активности, као и промовисања здравих стилова живота, могу се предвиђети средства за финансирање и суфинансирање организовања спортских манифестација од значаја за општину Андријевица.

VI - ДОДЈЕЛА ГОДИШЊИХ ПРИЗНАЊА И НАГРАДА

Члан 29

Ради одавања друштвеног признања најбољим спортистима и заслуженим спортским радницима на територији општине Андријевица, установљава се годишње признање из области спорта (у даљем тексту: Признање).

Члан 30

За Признање могу бити предложени спортисти, спортски радници који своје дјеловање остварују на територији општине Андријевица и спортске организације чије је сједиште на територији општине Андријевица, а постигли су запажене резултате у години за коју се Признање додјељује.

Признање се може додијелити за:

 1. Најбољег спортисту,

 2. Најуспјешнију спортску организацију,

 3. Најуспјешнијег тренера,

 4. Спортску наду

 5. Најбољег спортског радника

Члан 31

Признања и награде се могу додијелити једном годишње за текућу годину, и то у другој половини децембра текуће године.

О додјели Признања и награда одлучује Комисија коју образује предсједник Општине.

Комисија има предсједника и 2 члана.

Предсједник Општине именује једног члана Комисије из редова представника органа локалне управе и два представника стручних радника из области спорта.

Члан 32

Ближе одредбе, критеријуми за додјелу награда-признања, појединцима -спортистима и спортским клубовима који су остварили одређени спортски резултат као и услови и начин додјеле награда-признања уредиће се посебним Правилником који ће донијети Секретаријат. Средства за исплату награде спортистима и спортским клубовима за спортска остварења обезбјеђују се из средстава опредијељених за суфинансирање спорта.

VII - ОБЕЗБЈЕЂИВАЊЕ СРЕДСТАВА ЗА РЕКОНСТРУКЦИЈУ И ИЗГРАДЊУ ОБЈЕКАТА СПОРТСКЕ ИНФРАСТРУКТУРЕ И НАБАВКУ МОБИЛИЈАРА

Члан 33

У циљу подстицања и развоја врхунског спорта и спортско-рекреативних активности грађана, могу се Буџетом општине предвиђети средства за финансирање, суфинансирање, одржавање, реконструкцију и изградњу спортске инфраструктуре.

Спортске организације, школе, мјесне заједнице, организације младих и други могу поднијети захтјев за реконструкцију и изградњу објеката спортске инфраструктуре и набавку мобилијара.

VIII – ИЗВЈЕШТАВАЊЕ

Члан 34

О спроведеним активностима, одобреним средствима за суфинансирање, начину рада и расподјели средстава надлежни Секретаријат подноси извјештај Предсједнику Општине у првом кварталу текуће године за претходну годину.

У извјештају из става 1.овог члана, надлежни орган цијенећи постигнуте резултате и уочене недостатке износи препоруке за наредне активности у овој области.

IX-ЕВИДЕНЦИЈА

Члан 35

Надлежни Секретаријат је дужан да води службену евиденцију:

 - регистар спортских објеката са подацима о власнику, начину коришћења и одржавања,

 - регистар спортских клубова са територије општине који се налазе у систему такмичења, са подацима одговорних лица, статусом клуба (аматерски, професионални и др.), укупном броју регистрованих спортиста у струковном савезу,

 - регистар тренера аматера,

 - регистар професионалних тренера у спортским клубовима,

 - преглед екипа по ранговима такмичења,

 - преглед резултата на домаћим такмичењима на годишњем нивоу свих екипа и појединаца у систему такмичења,

 - преглед резултата на међународним такмичењима свих екипа и појединаца у систему такмичења,

 - назив основних и средњих школа које су укључене у школски спорт,

 - назив организација које се баве спортом за све,

 - назив регистрованих спортских организација које окупљају особе са инвалидитетом.

Члан 36

Правилник о условима, начину, поступку и критеријумима за додјелу средстава програмима спортских организација и Правилник о додјели годишњих признања из области спорта донијеће се у року од 30 дана од дана ступања на снагу ове Одлуке.

Члан 37

Ова Одлука ступа на снагу даном објављивања у "Службеном листу Црне Горе - Општински прописи".

СКУПШТИНА ОПШТИНЕ АНДРИЈЕВИЦА

Бр.030-19/2019-02/5

Андријевица,19.04.2019.године

ПРЕДСЈЕДНИК СКУПШТИНЕ

Славко М.Стијовић,с.р.